**Кратък преглед на общите условия по Регламент (ЕО) № 651/2014 на Комисията от 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора** **(Общ регламент за групово освобождаване /ОРГО, Регламента/)[[1]](#footnote-1)**

Мерките за подпомагане се считат за съвместими с вътрешния пазар и се освобождават от задължението за уведомяване на Европейската комисия (ЕК), при условие че отговарят на всички общи условия, определени в глава I, както и на специалните условия, посочени в глава III от Регламентa.

Проверката за съответствие на дадено подпомагане с общите условия по глава I от ОРГО включва следните етапи:

***I. Дали мярката попада сред следните категории помощи (чл. 1, параграф 1):***

1. регионални помощи;

2. помощи за МСП под формата на инвестиционни помощи, оперативни помощи и достъп на МСП до финансиране;

3. помощи за опазване на околната среда;

4. помощи за научноизследователска и развойна дейност и иновации;

5. помощи за обучение;

6. помощи за наемане на работещи в неравностойно положение и работещи с увреждания;

7. помощи за отстраняване на щети, причинени от някои природни бедствия;

8. социални помощи за транспорт за живеещите в отдалечени региони;

9. помощи за широколентови инфраструктури;

10. помощи за култура и опазване на културното наследство;

11. помощи за спортна и мултифункционална инфраструктура за отдих;

12. помощи за местни инфраструктури;

13. помощи за регионални летища;

14. помощи за пристанища;

15. помощи за проекти по цел „Европейско териториално сътрудничество“;

16. помощи, включени във финансови продукти, които се подкрепят от фонд InvestEU.

***II. Дали спрямо мярката не са приложими някои от предвидените в ОРГО изключения, които водят до неприложимост на режима за групово освобождаване (чл.1, параграф 2, 3, 4, 5 и 6). Те са:***

1. Помощи, предоставени за предприятия от секторите[[2]](#footnote-2):

- рибарството и аквакултурите;

- първично производство на селскостопански продукти;

- преработка и продажба на селскостопански продукти и др.;

2. Определени категории регионални помощи, изключени в чл. 13:

- за предприятия в сектора на стоманата, лигнита и въглищата;

- за транспортния сектор, както и свързаната с него инфраструктура;

- за производство, съхранение, пренос и разпределение на енергия и за енергийни инфраструктури, с някои изключения;

- за сектора на широколентовия интернет, с изключение на схеми за регионални оперативни помощи;

- схеми предназначени за ограничен брой конкретни стопански сектори;

- регионални оперативни помощи за определени предприятия;

3. Помощи за определени категории получатели:

- предприятие в затруднено положение[[3]](#footnote-3);

- предприятие, което не е изпълнило решение на ЕК за възстановяване на неправомерна и несъвместима държавна помощ и не е възстановило изцяло неправомерна и несъвместима държавна помощ и др.

4. Помощи, които са свързани с износ към трети държави или държави членки или са обвързани с условието за използване на местни за сметка на вносни стоки;

5. Помощи по схеми за определени категории помощи със средно годишен бюджет за държавната помощ на държава членка, надвишаващ 150 млн. евро, както и помощ, предоставена под формата на финансови продукти съгласно раздел 16 от глава III, ако средният годишен бюджет за държавната помощ на държава членка надхвърля 200 млн. евро[[4]](#footnote-4);

6. Помощи при които придружаващите ги условия или метода на тяхното финансиране водят до нарушение на законодателството в областта на държавните помощи: помощи, обвързани със задължението седалището или основното място на установяване на бенефициера да се намира в съответната държава членка; помощи, обвързани със задължението бенефициерът да използва национално произведени стоки и услуги; помощи, ограничаващи възможността бенефициерът да се възползва от резултатите от научноизследователска дейност и иновации в други държави членки.

***III. Следва да се осигури съответствие на мярката с набора от общи принципи, включени в глава I:***

*1. Oпределения:* Има дефиниции в ОРГО, с които мярката за подпомагане следва да бъде съобразена. Изброени са в чл. 2.

*2. Прагове за уведомяване:* В зависимост от категорията помощ има различни прагове, при надхвърлянето на които следва уведомяване на ЕК. Те са посочени в чл. 4.

*3. Интензитет и допустими разходи:* В чл. 7 се съдържат принципните изисквания във връзка с изчисляване на интензитета и допустимите разходи. Конкретните максимални интензитети за различните категории помощи са включени в глава III от ОРГО.

За да се изчислят интензитетът на помощта и допустимите разходи, всички използвани данни се събират *преди приспадането на данъци и други такси*. Допустимите разходи следва да са подкрепени с документни доказателства. Размерите на допустимите разходи могат да бъдат изчислени в съответствие с *опростените варианти за разходите,* при условие че дадената операция е поне частично финансирана от фонд на Съюза, позволяващ използването на опростени варианти за разходите, и категорията разходи е допустима съгласно съответната разпоредба за освобождаване. Приложими са опростените варианти за разходите, предвидени в съответните правила за управление на фонда на Съюза, като по отношение на проекти, изпълнявани в съответствие с планове за възстановяване и устойчивост, одобрени от Съвета съгласно Регламент (ЕС) 2021/241 на Европейския парламент и на Съвета, може да се ползват опростените варианти за разходите, определени в Регламент (ЕС) № 1303/2013 или Регламент (ЕС) 2021/1060.

Когато помощите *не се предоставят под формата на безвъзмездни средства, а под друга форма,* размерът на помощта е брутният еквивалент на безвъзмездна помощ на помощта. Допустимите разходи и платимите в бъдеще помощи, включително помощите, които се предоставят на няколко части, следва да бъдат *сконтирани* към тяхната стойност към момента на предоставянето на помощта, Лихвеният процент, който се използва за сконтиране, е сконтовият процент, приложим към момента на предоставяне на помощта.

При помощ под формата на *възстановяеми аванси*, следва да се има предвид, че приложимите интензитети на помощта, определени в ОРГО, могат да бъдат увеличени, с изключение на регионалните помощи, тъй като те могат да бъдат предмет на освобождаване само ако съответстват на одобрената регионална карта.

*4. Прозрачност:* Предоставят се само когато предварително се знае и може да се изчисли елемента на помощ. Прозрачните категории помощи са посочени в чл. 5, като за някои специфични инструменти за помощ, като например заеми, гаранции, данъчни мерки, мерки за рисково финансиране, помощи, включени във финансови продукти, които се подкрепят от фонд InvestEU и др. ОРГО определя условията, при които те могат да се разглеждат като прозрачни.

*5. Наличие на стимулиращ ефект:* Налице е само в случаите, в които бенефициерът е подал писмено заявление за помощ преди работата по проекта или дейността да е започнала. В чл. 6 са предвидени специфики и допълнителни условия, свързани с доказване наличието на стимулиращ ефект, като за определени категории помощи (напр. регионални оперативни помощи; регионални помощи за градско развитие; помощи за култура и опазване на културното наследство; помощи за достъп на МСП до финансиране; помощи за микропредприятия и МСП под формата на публични интервенции, свързани с доставката на електроенергия, газ или топлинна енергия; помощи за МСП, които участват във или се възползват от водени от общностите проекти за местно развитие, и др.) изискването за наличие на стимулиращ ефект не се прилага или се предполага, че е изпълнено, ако са изпълнени специфичните условия, предвидени за тези категории помощи в регламента.

*6. Натрупване:* С цел установяване спазване праговете за уведомяване и максималните интензитети на помощ, определени в ОРГО, следва да се вземе предвид общата сума на мерките за държавна помощ за подпомаганата дейност или подпомагания проект. Помощите могат да се натрупват доколкото са свързани с различни установими допустими разходи, като когато различни източници на помощ са свързани със същите напълно или частично съвпадащи установими допустими разходи, натрупването е възможно, но само до най-високия интензитет или размер на помощта, приложими за тази помощ съгласно ОРГО. В чл. 8 са предвидени специални правила за натрупване на мерки за помощ с установими допустими разходи и без установими допустими разходи, натрупване с помощ *de minimis* и с помощ в полза на работещи с увреждания, като е уредено и определянето на съответствието с разпоредбите за натрупване при финансиране, предоставено на крайните бенефициери с подкрепата от фонд InvestEU.

*7. Публикуване и предоставяне на информация:* Всяка предоставена помощ на предприятие на ниво група в размер равен на или над 100 000  евро, съответно в размер надвишаващ 500 000  евро, когато помощта е включена във финансови продукти с участието на фонда InvestEU, както и в размер надхвърлящ 10 000  евро за бенефициери, извършващи дейност в областта на първичното селскостопанско производство или в сектора на рибарството и аквакултурите[[5]](#footnote-5), следва да бъде публикувана в Модула за прозрачност на ЕК[[6]](#footnote-6) в рамките на 6 месеца от датата на предоставяне на помощта. За *данъчните мерки*, срокът е до 1 година от датата, на която трябва да се подаде данъчната декларация. Информацията трябва да е достъпна най-малко 10 години от датата, на която е предоставена помощта. В чл. 9 от ОРГО са предвидени някои специфични изисквания във връзка с публикуването на необходимата информация по отношения на някои схеми.

Държавите членки следва да предоставят на ЕК чрез системата SANI 2[[7]](#footnote-7) обобщена информация за всяка мярка за помощ[[8]](#footnote-8), освободена от задължението за уведомяване съгласно ОРГО, в срок от 20 работни дни след влизането ѝ в сила, както и годишен доклад за предоставените държавни помощи през предходната отчетна година[[9]](#footnote-9) (чл. 11).

Съхранението на документацията по мерките е 10 години от датата на предоставяне на помощта ad hoc или от датата на предоставяне на последната помощ по схемата (чл. 12).

За да се осигури пълно съответствие на планираното подпомагане с изискванията на ОРГО, следва към всяка конкретната мярка да се предвиди механизъм за извършване на проверкаотносно изпълнението на всички общи условия по глава I и на съответните специални условия според целта по глава III от ОРГО.

В случай, че ОРГО бъде изменен, чл. 58, параграф 5 предвижда всяка схема за помощ, освободена от задължението за уведомяване в съответствие с разпоредби на регламента, приложими към момента на влизане в сила на схемата, да продължава да бъде освободена през шестмесечен период на приспособяване (привеждане на схемата в съответствие с изменените разпоредби). Така например, предвид изменението на ОРГО с Регламент (ЕС) 2023/1315[[10]](#footnote-10), в сила от 01.07.2023 г., действащите към 30.06.2023 г. мерки за групово освобождаване могат да бъдат прилагани до 31.12.2023 г. (т.е. до тази дата могат да се договорират средства по мерките, а след нея могат само да се разплащат вече договорирани такива), като в случай че администраторите планират тези мерки да се прилагат и след 31.12.2023г., е необходимо същите да бъдат приведени в съответствие с изменените разпоредби на ОРГО най-късно в срок до края на 2023 г.[[11]](#footnote-11)

Срокът на действие на регламента е 31 декември 2026 г.[[12]](#footnote-12) и в края на периода му на действие всяка схема за помощ, освободена от задължението за уведомяване по ОРГО, ще продължи да бъде освободена в рамките на период от шест месеца, с изключение на схемите за регионална помощ и за рисково финансиране.

1. Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стp. 1), изменен с: Регламент (ЕС) 2017/1084 на Комисията от 14 юни 2017 година (ОВ L 156, стр.1,20.6.2017); Регламент (ЕС) 2020/972 на Комисията от 2 юли 2020 година (ОВ L 215, стр.3,7.7.2020); Регламент (ЕС) 2021/452 на Комисията от 15 март 2021 година (ОВ L 89, стр.1,16.3.2021); Регламент (ЕС) 2021/1237 на Комисията от 23 юли 2021 година (ОВ L 270, стр.39,29.7.2021); Регламент (ЕС) 2023/917 на Комисията от 4 май 2023 година (ОВ L 119, стр. 159, 5.5.2023); Регламент (ЕС) 2023/1315 на Комисията от 23 юни 2023 година (ОВ L 167, стр.1,30.6.2023); поправен с: Поправка, ОВ L 026, 31.1.2018, стp. 53 (2017/1084); Поправка, ОВ L 048, 21.2.2018, стp. 44 (2017/1084); [Поправка, ОВ L 251, 29.9.2022, стp. 19 (651/2014)](https://eur-lex.europa.eu/legal-content/BG/AUTO/?uri=celex:32014R0651R%2815%29). [↑](#footnote-ref-1)
2. Определени категории помощи за предприятия от тези сектори попадат под режима на ОРГО. [↑](#footnote-ref-2)
3. С изключение на схемите за помощ за отстраняване на щети, причинени от някои природни бедствия, схемите за помощ за стартиращи предприятия, схемите за регионална оперативна помощ и др. ОРГО се прилага чрез дерогация за предприятия, които не са били в затруднено положение към 31 декември 2019 г., но са станали предприятия в затруднено положение през периода от 1 януари 2020 г. до 31 декември 2021 г. [↑](#footnote-ref-3)
4. Чл.1, параграф 2 от ОРГО. [↑](#footnote-ref-4)
5. При условие, че бенефициерите са различни от онези, за които се прилага раздел 2а Помощ за проекти по цел „ Европейско териториално сътрудничество“. [↑](#footnote-ref-5)
6. *Потребителска част на Модула*: <https://webgate.ec.europa.eu/competition/transparency/>, предназначена за администраторите на помощ; П*ублична част на Модула*: <https://webgate.ec.europa.eu/competition/transparency/public/search/home/>, предназначена за широката аудитория. [↑](#footnote-ref-6)
7. Система за електронно уведомяване SANI 2: <https://webgate.ec.europa.eu/competition/sani2> Информация за достъпа и работата със системата: http://stateaid.minfin.bg/bg/page/464 [↑](#footnote-ref-7)
8. С изключение на помощите, отпуснати за проекти по цел „Европейско териториално сътрудничество“, посочени в член 20а, както и за водени от общностите проекти за местно развитие, посочени в член 19б. [↑](#footnote-ref-8)
9. Чрез Стандартния формат за докладване на държавни помощи - Приложение ІІ от Регламент (ЕС) № 2015/2282 в частта му на Приложение III.A към Регламент (ЕО) № 794/2004

   Информация относно докладването: <https://stateaid.minfin.bg/bg/page/526> [↑](#footnote-ref-9)
10. Регламент (ЕС) 2023/1315 на Комисията от 23 юни 2023 година за изменение на Регламент (ЕС) № 651/2014 за обявяване на някои категории помощи за съвместими с вътрешния пазар в приложение на членове 107 и 108 от Договора и на Регламент (ЕС) 2022/2473 за обявяване на някои категории помощи — за предприятия, които произвеждат, преработват и предлагат на пазара продукти от риболов и аквакултури — за съвместими с вътрешния пазар в приложение на членове 107 и 108 от Договора (ОВ L 167, стр.1,30.6.2023). [↑](#footnote-ref-10)
11. Следва да бъдат спазени и изискванията на чл.11 на ОРГО, както и на чл. 26 и следващите от Закона за държавните помощи и Глава четвърта от Правилника за неговото прилагане. [↑](#footnote-ref-11)
12. След тази дата не могат да бъдат сключвани договори, а само да бъдат разплащани средства по вече сключени такива. [↑](#footnote-ref-12)